Η χρηματοδοτική συνδρομή της Ευρωπαϊκής Ένωσης έχει πραγματοποιηθεί με έμμεση διαχείριση () από την έναρξη του προγράμματος. Η Επιτροπή προτείνει η εκτέλεση του προϋπολογισμού του προγράμματος να συνεχίσει να ανατίθεται σε αξιολογούμενο βάσει των πυλώνων φορέα υλοποίησης (έμμεση διαχείριση), δηλαδή τον λιθουανικό εθνικό οργανισμό, CPMA.

•Διαβουλεύσεις με τα ενδιαφερόμενα μέρη

Για την ενδιάμεση αξιολόγηση του προγράμματος πραγματοποιήθηκε ανοικτή δημόσια διαβούλευση που δρομολόγησε η Επιτροπή τον Ιούνιο του 2017 και η οποία παρατάθηκε επί 14 εβδομάδες. Για τη διαβούλευση επιδείχθηκε περιορισμένο ενδιαφέρον (20 απαντήσεις). Εκτός από αυτή τη διαβούλευση, μια στοχευμένη ηλεκτρονική διαβούλευση ξεκίνησε τον Ιούλιο του 2017· συγκέντρωσε επιπλέον 17 απαντήσεις (1 από τη Βουλγαρία, 4 από τη Λιθουανία και 12 από τη Σλοβακία) από 90 ενδιαφερομένους που ερωτήθηκαν συνολικά. Οι απαντήσεις που ελήφθησαν ήταν εν γένει θετικές για το πρόγραμμα χωρίς ωστόσο να προσθέσουν νέα στοιχεία σχετικά με αυτό. Ωστόσο, οι δύο αυτές διαβουλεύσεις συμπληρώθηκαν με στοχευμένες διαβουλεύσεις μέσω περίπου 100 συνεντεύξεων με φορείς παροπλισμού και ενδιαφερόμενους.

•Εξωτερική εμπειρογνωμοσύνη

Για την εκπόνηση του προγράμματος για το επόμενο πολυετές δημοσιονομικό πλαίσιο χρησιμοποιήθηκαν ως συμβολές τα ακόλουθα έγγραφα:

–«Support to the mid-term evaluation of the Nuclear Decommissioning Assistance Programmes» (Υποστήριξη στην ενδιάμεση αξιολόγηση των προγραμμάτων συνδρομής στον παροπλισμό πυρηνικών εγκαταστάσεων), EY, Αξιολόγηση για λογαριασμό της ΓΔ Ενέργειας της Ευρωπαϊκής Επιτροπής, 2018

–«Nuclear Decommissioning Assistance Programme (NDAP) – Assessment of the robustness of the financing plans considering the economic-financial-budgetary situation in each concerned Member State and of the relevance and feasibility of the detailed decommissioning plans» (Πρόγραμμα συνδρομής στον παροπλισμό πυρηνικών εγκαταστάσεων (ΠΣΠΠΕ) – Αξιολόγηση της αρτιότητας των σχεδίων χρηματοδότησης όσον αφορά την οικονομική-χρηματοπιστωτική-δημοσιονομική κατάσταση σε κάθε οικείο κράτος μέλος, καθώς και την καταλληλότητα και τη σκοπιμότητα των λεπτομερών σχεδίων παροπλισμού), Deloitte, NucAdvisor, VVA Europe, μελέτη που εκπονήθηκε για τη ΓΔ Ενέργειας της Ευρωπαϊκής Επιτροπής.

–Ειδική έκθεση αριθ. 22/2016 του Ευρωπαϊκού Ελεγκτικού Συνεδρίου «EU nuclear decommissioning assistance programmes in Lithuania, Bulgaria and Slovakia: some progress made since 2011, but critical challenges ahead» (Προγράμματα συνδρομής της ΕΕ στον παροπλισμό πυρηνικών εγκαταστάσεων στη Λιθουανία, τη Βουλγαρία και τη Σλοβακία: πρόοδος από το 2011, ωστόσο διαφαίνονται σημαντικές προκλήσεις)

•Εκτίμηση επιπτώσεων

Σύμφωνα με τον δημοσιονομικό κανονισμό και τις απαιτήσεις της πολιτικής της Επιτροπής για βελτίωση της νομοθεσίας, το τρέχον πρόγραμμα έχει αποτελέσει αντικείμενο εκ των προτέρων αξιολόγησης (υπό τη μορφή εγγράφου εργασίας των υπηρεσιών της Επιτροπής).

•Απλούστευση

Το πρόγραμμα υλοποιείται προς το παρόν μέσω έμμεσης διαχείρισης με τη χρήση αξιολογούμενου βάσει των πυλώνων φορέα υλοποίησης στο οικείο κράτος μέλος (δηλ. τον λιθουανικό εθνικό οργανισμό, CPMA). Στην ενδιάμεση αξιολόγηση του προγράμματος επιβεβαιώθηκε ότι το υφιστάμενο πλαίσιο κατάφερε να εγγυηθεί την αποτελεσματική και αποδοτική υλοποίηση του προγράμματος και επομένως θα συνεχιστεί κατά το προσεχές πολυετές δημοσιονομικό πλαίσιο, με ορισμένες απλουστεύσεις που στηρίζονται στα διδάγματα που αντλήθηκαν από την ενδιάμεση αξιολόγηση. Για παράδειγμα, το πρόγραμμα θα επωφεληθεί από τον πολυετή προγραμματισμό που προβλέπεται στο πλαίσιο του αναθεωρημένου δημοσιονομικού κανονισμού. Έτσι θα επιτευχθεί η βέλτιστη χρήση του πολυετούς λεπτομερούς σχεδίου παροπλισμού ως σεναρίου αναφοράς για τον προγραμματισμό, την παρακολούθηση και την ενίσχυση της αποτελεσματικότητας και της έγκαιρης ολοκλήρωσης του κύκλου προγραμματισμού. Όσον αφορά τον προγραμματισμό, ο πολυετής χαρακτήρας της διαδικασίας παροπλισμού θα αποτυπωθεί στην έγκριση του πολυετούς προγράμματος εργασιών και της απόφασης χρηματοδότησης. Το πρόγραμμα μπορεί να αναθεωρηθεί με βάση τα αποτελέσματα της αξιολόγησης. Σύμφωνα με τις τρέχουσες πρακτικές, η χρηματοδότηση που χορηγείται με τον παρόντα κανονισμό μπορεί να χρησιμοποιηθεί για την ολοκλήρωση έργων που έχουν προγραμματιστεί στο τελικό σχέδιο παροπλισμού Ignalina μέχρι την καταληκτική του ημερομηνία. Ένα άλλο παράδειγμα σχετίζεται με την εισαγωγή σαφέστερου πλαισίου για συγχρηματοδότηση, το οποίο θα μειώσει την αβεβαιότητα σχετικά με την πηγή της χρηματοδότησης, θα εξαλείψει την ανάγκη διαπραγμάτευσης και συμφωνίας επί της εθνικής συνεισφοράς σε ετήσια βάση και θα αυξήσει την ανάληψη ευθύνης για το πρόγραμμα από το κράτος μέλος. Επιπλέον, θα χρησιμοποιηθεί το ενιαίο εγχειρίδιο κανόνων ενώ θα αξιοποιούνται πρόσθετες συνέργειες και συμπληρωματικότητα μεταξύ προγραμμάτων, όποτε αυτό είναι δυνατόν. Τέλος, το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο + (ΕΚΤ+) και το Ταμείο Συνοχής μπορούν να στηρίξουν μέτρα που θα συνοδεύσουν τη συναφή κοινωνική και οικονομική μετάβαση, μεταξύ άλλων μέτρα ενεργειακής απόδοσης και ανανεώσιμων πηγών ενέργειας, καθώς και ορισμένες άλλες δραστηριότητες που δεν συνδέονται με την διαδικασίες ραδιολογικής ασφάλειας. Αυτά καθαυτά τα εν λόγω ταμεία μπορούν να δημιουργήσουν πρόσθετες δραστηριότητες στις περιφέρειες που επηρεάζονται και να αξιοποιήσουν την τοπικά διαθέσιμη εμπειρογνωμοσύνη ως μείζονα κινητήρια δύναμη για τη δημιουργία θέσεων εργασίας, βιώσιμης ανάπτυξης και καινοτομίας. Ομοίως, θα πρέπει να διερευνηθούν συνέργειες με το ΠΠ9 και/ή το πρόγραμμα έρευνας και εκπαίδευσης της Ευρατόμ, σε τομείς όπως η ανάπτυξη και η δοκιμή τεχνολογιών, καθώς και η κατάρτιση και η εκπαίδευση.

•Θεμελιώδη δικαιώματα

Το πρόγραμμα δεν έχει επίπτωση στα θεμελιώδη δικαιώματα.

4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ